ఏక్‌నాథ్ షిండే

ఏకనాథ్ శంభాజీ షిండే (జననం: 1964 ఫిబ్రవరి 9) అజిత్ పవార్‌తో పాటు 2024 డిసెంబరు 5 నుండి మహారాష్ట్ర ఉప ముఖ్యమంత్రిగా పనిచేస్తున్న భారతీయ రాజకీయ నాయకుడు. అతను 2023 ఫిబ్రవరి నుండి శివసేన అధ్యక్షుడిగా ఉన్నాడు. అతను 2022 జూన్ నుండి 2024 డిసెంబరు వరకు మహారాష్ట్ర  ముఖ్యమంత్రిగా పనిచేసాడు. గతంలో 2004 నుండి 2009 వరకు థానే శాసనసభ నియోజకవర్గం శాసనసభ్యుడుగా ఉన్నారు. ఆ తరువాత మహారాష్ట్రలోని థానేలోని కోప్రి-పచ్‌పఖాడి నియోజకవర్గం నుండి అతను 2009 నుండి 2024 ఎన్నికలవరకు వరుసగా మహారాష్ట్ర శాసనసభకు నాలుగు సార్లు ఎమ్మెల్యేగా ఎన్నికై, రాష్ట్ర మంత్రిగా, మహారాష్ట్ర అసెంబ్లీలో శివసేన శాసనసభా పక్ష నాయకుడిగా, ప్రతిపక్ష నాయకుడిగా వివిధ హోదాల్లో పని చేశాడు.

జననం, విద్యాభాస్యం
ఏక్‌నాథ్‌ షిండే 1964 ఫిబ్రవరి 9న జన్మించాడు. అతను యశ్వంతరావు చవాన్ ఓపెన్ యూనివర్శిటీలో డిగ్రీ పూర్తి చేశాడు.
వివాహం
ఏక్‌నాథ్ షిండే లతా షిండేతో వివాహం జరిగింది. అతనికి ఇద్దరు పిల్లలు ప్రమాదవశాత్తూ చెరువులో పడిపోవడంతో చనిపోయారు. ఏక్‌ నాథ్ షిండే మరో కొడుకు శ్రీకాంత్ షిండే ఆర్థోపెడిక్ సర్జన్. అతను కళ్యాణ్ నియోజకవర్గం నుంచి లోక్‌సభకు పార్లమెంటు సభ్యుడిగా ఎన్నికయ్యాడు.

రాజకీయ జీవితం
ఏక్‌నాథ్‌ షిండే 1980లో శివసేన పార్టీలో చేరి పార్టీలో వివిధ హోదాల్లో పని చేసి 1997లో జరిగిన థానే మున్సిపల్ కార్పొరేషన్‌ ఎన్నికల్లో పోటీ చేసి తొలిసారి కార్పొరేటర్‌గా ఎన్నికయ్యాడు. అతను 2004లో జరిగిన మహారాష్ట్ర అసెంబ్లీ ఎన్నికల్లో కోప్రి - పచ్చపాఖాది నియోజకవర్గం నుండి పోటీ చేసి తొలిసారి ఎమ్మెల్యేగా ఎన్నికయ్యాడు. ఏక్‌నాథ్‌ షిండే ఆ తరువాత 2009, 2014, 2019లో వరుసగా నాలుగుసార్లు ఎమ్మెల్యేగా గెలిచాడు. అతను 2014లో ప్రతిపక్ష నేతగా, శివసేన శాసనసభా పక్ష నాయకుడిగా పని చేసి 28 నవంబర్ 2019 నుండి ఉద్ధవ్ ఠాక్రే నేతృత్వంలోని మహా-వికాస్- అఘాడి ఆధ్వర్యంలో ప‌ట్ట‌ణ వ్య‌వ‌హారాల శాఖ మంత్రిగా పని చేసి శివ‌సేన పార్టీపై అసంతృప్తితో  తిరుగుబాటు చేయడంతో 2022 జూన్  21న శివసేన పార్టీ నుండి సస్పెండ్‌ అయ్యాడు.

ఏక్‌నాథ్ షిండే 2022 జూన్ 30న మహారాష్ట్ర 20వ ముఖ్యమంత్రిగా ప్రమాణస్వీకారం చేసి, 2024 డిసెంబరు 4 వరకు విధులు నిర్వహించాడు. అతను 2024 మహారాష్ట్ర శాసనసభ ఎన్నికల అనంతరం 2024 డిసెంబరు 4న మహారాష్ట్ర ఉప ముఖ్యమంత్రిగా ప్రమాణస్వీకారం చేశాడు.

మూలాలు 

వర్గం:మహారాష్ట్ర రాజకీయ నాయకులు
వర్గం:మహారాష్ట్ర ఎమ్మెల్యేలు 2004–2009
వర్గం:మహారాష్ట్ర ఎమ్మెల్యేలు 2009–2014
వర్గం:మహారాష్ట్ర ఎమ్మెల్యేలు 2014–2019
వర్గం:శివసేన రాజకీయ నాయకులు
వర్గం:మహారాష్ట్ర కేబినెట్ మంత్రులు
వర్గం:మరాఠీ రాజకీయ నాయకులు
వర్గం:1964 జననాలు
వర్గం:మహారాష్ట్ర ముఖ్యమంత్రులు
వర్గం:మహారాష్ట్ర ఎమ్మెల్యేలు 2019–2024
వర్గం:మహారాష్ట్ర శాసనసభలో ప్రతిపక్ష నాయకులు